EuroBench/eurobench-wiki-et-topics huggingface dataset:
Teema: Mäed
Mount Kosciuszko on mägi Austraalia Alpides, Austraalia mandri kõrgeim tipp. Tegu on lamedatipulise ja laugenõlvalise mäeharjaga. Kõrgus 2228 meetrit. Nimetatud Poola kindral Tadeusz Kościuszko (1746–1817) järgi aastal 1889. Mäe järgi on nime saanud ka Uus-Lõuna-Walesi osariigi suurim rahvuspark, Kosciuszko rahvuspark.
Teema: Mäed
Triglav on mägi Sloveenias Julia Alpides, 2864 meetriga riigi kõrgeim tipp. Enne Sloveenia iseseisvumist oli mägi ka Jugoslaavia kõrgeim tipp. Mägi paistab Bohinji poolt vaadates kolmetipulisena, millest on tulnud ka mäe nimi. Teise teooria kohaselt on mägi nime saanud slaavi jumala Triglavi järgi. Mäe ümber on loodud Triglavi rahvuspark. Triglav on üks Sloveenia sümboleid, seda on kujutatud Sloveenia vapil ja Sloveenia 50-sendisel euromündil. 1895. aastal ostis lähedalasuva Dovje küla preester Jakob Aljaž (1845-1927) mäe külalt ühe florini eest, et mägi jääks sloveenidele. 7. augustil 1895 ronis ta koos nelja töölisega mäe tippu, kaasas raua-tsingitud terasplekitükid. Mäe tipus panid nad viie tunniga kokku 1,25-meetrise diameetriga kahe meetri kõrguse torni, mida hakati nimetama algataja järgi Aljaži torniks (Aljažev stolp). Torni avamine ja sisseõnnistamine toimus 22. augustil. Aljaž annetas torni seejärel sloveeni mägironimisseltsile. Kommunismiajal värviti torn kui Jugoslaavia kõrgeim punkt punaseks ja selle tippu kinnitati punane täht. Sloveenia iseseisvudes juunis 1991 heisati torni tippu Sloveenia lipp. 5. oktoobril 1999 kuulutati torn Sloveenia rahvusliku kultuurse tähtsusega kohaks. Esimesena kujutas Triglavit Sloveenia rahvussümbolina arhitekt Jože Plečnik 1934. aastal. Teise maailmasõja ajal kujutati mäge ka Sloveenia Rahvavabastusrinde lipul. Sloveeni partisanid kandsid kolmekandilisi mütse, mida mäe järgi nimetati triglavka'deks. Ka endine Sloveenia president Milan Kučan on öelnud, et iga sloveen peaks elu jooksul vähemalt korra käima ära Triglavi tipus. Mäe lähiümbrus on populaarne mäesuusapiirkond.
Teema: Jalgpall
CONMEBOL või CSF (CONfederación sudaMEricana de FútBOL) on Lõuna-Ameerika jalgpalliliit. See on loodud 1916. aastal ja selle asutajaliikmed olid Argentina, Brasiilia, Tšiili ja Uruguay. Hiljem liitusid Paraguay (1921), Peruu (1925), Boliivia (1926), Ecuador (1927), Colombia (1936) ja Venezuela (1952), seega kuulub liitu 10 maad. Lõuna-Ameerikasse kuuluvad Guyana, Suriname ja Prantsuse Guajaana ei ole CONMEBOL-i liikmed. Nad on CONCACAF-i liikmed. Liidu peakorter asub Paraguay pealinnas Asunciónis. Tähtsamad CONMEBOL-i korraldatavad võistlused on rahvuskoondiste Copa América ning klubide Copa Libertadores (võrreldav Euroopa Meistrite Liigaga) ja Copa Sudamericana (võrreldav UEFA Cupiga).
Teema: Jalgpall
Björn Kuipers (sündinud 28. märtsil 1973 Oldenzaalis) on Hollandi jalgpallikohtunik, kes peamiselt vilistab Eredivisie mänge. 24. augustil 2011 oli Björn Kuipers kohtunik UEFA superkarika finaalmängul FC Barcelona ja FC Porto vahel, mis lõppes Hispaania klubi võiduga 2:0. Björn Kuipers vilistab ka rahvuskoondiste mänge. Ta määrati 2012. aasta Euroopa meistrivõistluste valikturniiri play-off'i Iirimaa - Eesti kohtumise peakohtunikuks. Mäng toimus 15. novembril 2011 ja lõppes 1:1 viigiga.
Teema: Kirjanikud
Sieglinde Gstöhl (sündinud 1964) on Liechtensteini publitsist, kes kirjutab peamiselt Euroopa Liidu teemadel. Gstöhl õppis majandust ja sotsiaalteadust Sankt Galleni Ülikoolis, mille ta lõpetas 1988. aastal. Hiljem õppis ta rahvusvahelisi suhteid ja politoloogiat Genfi Ülikoolis. Ta on olnud Harvardi Ülikooli rahvusvaheliste suhete keskuse liige. Tal on kaks vanemat õde. Tema isa on Georg Gstöhl ja ema Lore Gstöhl (suri 1996).
Teema: Jalgpall
Siin on loetletud Inglismaa jalgpalli kõrgliiga Premier League'i praegused ja endised staadionid. ^Lammutatud staadionid, mahutavus on võetud sulgemise ajahetkeks. ^Kavas.
Teema: Jalgpall
Lale Orta (sündinud 1. jaanuaril 1960 İstanbulis) on Türgi endine jalgpallur, treener, spordikommentaator ja kohtunik. Ta nimetati Türgist esimese naisena FIFA kohtunikuks. Nüüdseks on ta sporditeaduste akadeemik. 1986 lõpetas ta Marmara Ülikooli raamatupidamise ja finantsi erialal. Samas ülikoolis sai ta 1993 magistri- ja 2002 doktorikraadi.
Teema: Mäed
Áthos (vanakreeka keeles Ἄθως; uuskreeka keeles Άθως ehk Άγιο Όρος 'püha mägi') on mägi Põhja-Kreekas Chalkidike maakonnas Áthose poolsaarel. Mäe tipu kõrgus merepinnast on 2033 m. Athose poolsaar ja mägi neil asuvate kloostrite ja eraklatega moodustavad Kreeka erilise haldusüksuse – isejuhitava, 20 õigeusu kloostrist koosneva kogukonna. Kloostrid on alates 1313. aastast Konstantinoopoli patriarhaadi otsese jurisdiktsiooni all. Erinevalt Konstantinoopoli patriarhaadi muudest aladest, kasutatakse Athosel ainult Juliuse kalendrit, isegi administratiivdokumentides. Usuliste traditsioonide kohaselt tohivad poolsaart külastada ainult mehed, et munkadele tsölibaadis elamist võimaldada, naissugu esindab kogu poolsaarel vaid Neitsi Maarja oma täies hiilguses. Isegi emased loomad on keelatud, erandiks vaid kassid hiirepüüdmise pärast. Kogu maailma õigeusklike jaoks on Athose mägi üks tähtsamaid pühapaiku, seda nimetatakse ka Jumalaema Maiseks Pärisosaks. Kuulub UNESCO maailmapärandi nimistusse.
Teema: Poliitikud
Jeff Nuttall (8. juuli 1933 – 4. jaanuar 2004) oli inglise luuletaja, kirjastaja, näitleja, maalikunstnik, skulptor, trompetist, anarhist ja ühiskonna kommenteerija, kes mängis olulist rolli 1960. aastate vastandkultuuris. Nuttall sündis Lancashire'is Clitheroes ja kasvas üles Herefordshire'is. Teise maailmasõja järgseil aastail õppis ta maali ning 1960. aastate alguses hakkas avaldama luulet. Koos Bob Cobbingiga asutas ta mõjuka kirjastuse Writers Forum Press ja kirjanike töötoa. Ta suhtles paljude USA Beat Generationi kirjanikega, eriti William Burroughsiga. Tema 1968. aasta raamat Bomb Culture oli üks tolle aja vastandkultuurirevolutsiooni võtmetekste, mis leidis seoseid peahoovuse ühiskondlikele normidele alternatiivide tekkimise ning ähvardava tuumakatastroofi vahel. Nuttall oli üks häpeningi pioneere Suurbritannias. Nuttall oli 1975–1976 National Poetry Society esimees. Tol ajal ol see selts lühikest aega koduks British Poetry Revivalile. Ta oli mitme üleriikliku ajalehe luulekriitik ning Poetry Society kandidaat Poeta Laureatuseks, kuid talle eelistati Ted Hughesi. Nuttall töötas kunstiõpetajana. Vanemas eas mängis ta mitmes filmis ja esines televisioonis. 2003 ilmus tema Selected Poems (inglise keeles Valitud luule).
Teema: Poliitikud
Johann von Rosen (surnud 1605) oli Eestimaa aadlik, Rosen (punaste) suguvõsast. Aastail 1598–1600 oli ta Eestimaa rüütelkonna peamees. Ta oli ka Eestimaa maanõunik. Talle kuulus Roosna mõis Ambla kihelkonnas Järvamaal.
Teema: Jalgpall
Tadžikistani jalgpallikoondis (tadžiki тими миллии футболи Тоҷикистон) on Tadžikistani jalgpalliliidu esindusmeeskond, mis esindab Tadžikistani rahvusvahelistel jalgpallivõistlustel. Sõpruskohtumisel Eestiga 7. juunil 2014 kaotas Tadžikistan tulemusega 1:2 (0:0).
Teema: Linnud
Palmi-amatsoonpapagoi (Amazona autumnalis) on üks amatsoonpapagoi liike, kelle looduslik levila hõlmab Ameerika maailmajao troopikaalad ehk täpsemalt Ida-Mehhikost kuni Lõuna-Ecuadorini, jaospopulatsioon asub ka Brasiilias. Palmi-amatsoonpapagoi puudub Costa Rica lääneosas ja tõenäoliselt ka El Salvadoris (sealne paar arvatakse pärinevat vangistusest). Mõningates piirkondades, näiteks Mehhiko ja Venezuela aladel, on palmi-amatsoonpapagoid muutunud vabas looduses haruldaseks nende populaarsuse tõttu kodulinnuna. Inimkeskkonnas kohanevad nad hästi.
Teema: Poliitikud
Nguyễn Văn Hùng (hiina kiri: 阮文雄; pinyin: Ruǎn Wénxióng; sündinud 1958) on Vietnami Austraalia katoliku preester ja inimõiguste aktivist Taiwanis. Ameerika Ühendriikide välisministeerium tunnustas teda kui "kangelast, kes tegutseb tänapäeva orjuse lõpetamise nimel".
Teema: Poliitikud
Johann Reinhold von Patkul (24. juuli 1660 Stockholm – 10. oktoober 1707 Kazimierz Biskupi, Poola) oli baltisaksa aadlik, kes juhtis Liivimaa aadli vastupanu Karl XI reduktsioonile ja osales tulihingeliselt Rootsi-vastase koalitsiooni moodustamisel, mille tulemusena vallandus Põhjasõda.
Teema: Filmid
"4 kuud, 3 nädalat ja 2 päeva" (rumeenia 4 luni, 3 săptămâni şi 2 zile) on 2007. aasta Rumeenia film ebaseaduslikust abordist. Selle režissöör on Cristian Mungiu. Film võitis 2007. aasta Cannesi filmifestivalil Kuldse Palmioksa ja Rahvusvahelise Filmikriitikute Ühingu (FIPRESCI) žürii auhinna. Samuti võitis ta kaks Euroopa filmiauhinda.
Teema: Poliitikud
Riigipea on isik või isikute grupp, kellel on riigi poliitilises hierarhias kõrgeim positsioon. Riigipea on läbi ajaloo olnud määrava tähtsusega nii sisepoliitikas kui ka rahvusvaheliste suhete kujundamisel. Riikluse arenedes on riigipea absolutistlik võim järk-järgult kahanenud ning alates 18. sajandist (Montesquieu) räägitakse võimude lahususest ja võimu jagamisest erinevate institutsioonide vahel, selleks, et riigivõimu vaos hoida ning inim- ja kodanikuõiguseid tagada. Alates Niccolò Machiavelli poliitilise võimu vormide käsitlustest 16. sajandi alul hakati valitsemisvormidena eristama monarhistlikku ja vabariiklikku valitsemist. Sellise eristuse aluseks oli kõrgeima riigivõimu kuulumine üksikisikust monarhile või kollektiivile. Tänapäeval mõistetakse monarhia all riiki, mille riigipea tuleneb pärilikust teest või eluaegsusest, vabariigi riigipea on aga valitud president. Tänapäeval on riigipea muutunud vaid oma maa ja rahvuse ühtsuse kandjaks ning tsiviilteenistuse kõrgemaks ametiisikuks, kelle võimupädevus küll kõigub riigiti sõltuvalt riigikorralduse tüübist ja riigi ajaloolis-kultuurilisest taustast, kuid on demokraatia tingimustes alati piirangutega, mis on kehtestatud põhiseadustes. Seisuslik monarhia – monarhi võim on piiratud seisuste poolt. Absoluutne monarhia – monarhile kuulub kogu seadusandlik, täitev- ja kohtuvõim. Konstitutsiooniline monarhia – piiratud monarhia, kus monarhi võim on määratud konstitutsiooniga. Seadusandlik võim kuulub peamiselt parlamendile, kõrgeim täitevvõim valitsusele. Parlamentaarne monarhia – monarhile kuulub peamiselt vaid esindusfunktsioon (Suurbritannias). Presidentaalne vabariik – riigipea on president, kes on parlamendist sõltumatu ja täidab parlamendi kõrval seadusandlikku funktsiooni. Täitevvõim on samuti parlamendist sõltumatu ja president võib olla täitevvõimu (valitsuse) juht. Parlamentaarne vabariik – riigipea on president, kelle võim on võrdlemisi nõrk (täidab peamiselt esindusfunktsiooni), valitsusjuht on peaminis
Teema: Filmid
"Shawshanki lunastus" (inglise "The Shawshank Redemption") on 1994. aastal linastunud Ameerika Ühendriikide draamafilm, mille lavastas Frank Darabont. Linateos põhineb Stephen Kingi romaanil "Rita Hayworth and Shawshank Redemption". "Shawshanki lunastus" oli nomineeritud seitsmele Oscarile ja kahele Kuldgloobusele.
Teema: Filmid
Mockbuster ehk võltskassahitt on film, mille eesmärk on teenida raha mõne teise filmi arvelt. Mockbuster'id sarnanevad kassahittidega pealkirja või teema poolest ning on tihti valmistatud väikese eelarvega.
Teema: Poliitikud
Denzil Llewellyn Douglas (sündinud 14. jaanuaril 1953 Saint Paul Capisterre'is) on Saint Kittsi ja Nevise poliitik, kes oli 6. juulist 1995 kuni 18. veebruarini 2015 Saint Kittsi ja Nevise peaminister. Ta on alates 1989. aastast Saint Kittsi ja Nevise Tööpartei esimees. Denzil Douglas õppis Lääne-India ülikoolis arstiteadust ning avas seejärel 1986. aastal arstipraksise. 1989. aastal valiti Douglas parlamenti ja temast sai opositsiooniliider. Pärast tööpartei valimisvõitu 1995. aastal sai temast peaminister. Ta jätkas ametis ka pärast 2000., 2004. ja 2010. aasta parlamendivalimisi. Kuni 2000. aastani oli Douglas ka välisminister. 16. veebruaril 2015 toimunud parlamendivalimiste järel, mille Tööpartei kaotas, moodustas uue valitsuse erakonna Team Unity esimees Timothy Harris.
Teema: Filmid
"Legend Ulenspiegelist" (vene keeles "Легенда о Тиле") on 1976. aastal esilinastunud NSV Liidu mängufilm rahvajuttude kangelasest, seiklejast ja triksterist Till Eulenspiegelist. Filmi režissöörid olid Aleksandr Alov ja Vladimir Naumov, peaosa mängis Lembit Ulfsak. Film põhineb Belgia kirjaniku Charles-Theodore-Henri De Costeri romaanil "Legend Thijl Ulenspiegelist ja Lamme Goedzakist" (1867) ning peategelast kujutatakse selles flaami rahvuskangelasena, kes osales Madalmaade vabadusvõitluses 16. sajandil. Filmitud muu hulgas osaliselt Tallinnas.
Teema: Mäed
Bezõmjannõi (vene Безымянный) on tegevvulkaan Kamtšatka poolsaarel Venemaal. Vulkaani kõrgus on 2882 m (enne 1956. aasta purset 3075 m). Enne aktiveerumist 1955. aastal peeti vulkaani kustunuks. Pärast 1956. aastat on seni tugevamad pursked olnud 1984. ja 1985. aastal; väiksemaid purskeid leiab aset peaaegu igal aastal.
Teema: Filmid
"Mis juhtus Andres Lapeteusega?" on Tallinnfilmis 1966. aastal valminud film, mille lavastas Grigori Kromanov. Film põhineb Paul Kuusbergi romaanil "Andres Lapeteuse juhtum" (1963) ning Kuusberg oli ka filmi stsenarist. Kuigi romaan tekitas ilmumise järel vastakaid arvamusi ning ka filmi loomisel oli nii toetajaid kui vastaseid, kirjutas Kuusberg siiski stsenaariumi valmis. Ometigi lükkas NSV Liidu Riiklik Kinokomitee selle tagasi ning kiitis pärast konsultatsioone EKP Keskkomiteega heaks alles järgmise, täiendatud variandi. Kromanovi jaoks sai sellest filmist mängufilmidebüüt. Filmi võeti enamjaolt kiitvalt vastu. Arvustustes rõhutati režissööri ühtlast stiili, filmi terviklikkust ja huvitavat montaažilahendust. See oli ENSV-s esimene mängufilm, mis oli keelatud alla 16-aastastele kinokülastajatele.
Teema: Poliitikud
Reinhold Johann Ludwig Samson von Himmelstiern (27. juuni 1778 Urvaste mõis Urvaste kihelkond Liivimaa kubermang Venemaa keisririik – 26. november 1858 Urvaste Urvaste kihelkond Liivimaa kubermang Venemaa keisririik) oli Eesti jurist ja Liivimaa aadli liberaalse rühmituse juhte.
Teema: Linnud
Kõdulindlased (Orthonychidae) on Austraalias ja Uus-Guineas levinud värvuliste sugukond. Kõdulindlased on umbes rästa suurused. Nad elavad metsas, toituvad peamiselt putukatest ja tõukudest, mida otsivad maast. Pesa teevad maapinnale või selle lähedale.
Teema: Jõed
Chicago jõgi (inglise keeles Chicago River) on 1900. aastast Chicagot ja linna edelapoolseid lähialasid läbiv tehislikult tagurpidi pööratud veevooluga ning suuremas jaos kanaldatud jõgi. Chicago veelahkme kaudu pääsevad laevad Suurde järvistusse kuuluvast Michigani järvest edasi madalamale maastikule kulgevasse Des Plaines' jõkke. Viimase loodusliku suubumisega Illinoisi jõkke on võimaldatud jõetransport üle terve Mississippi jõestiku, mille peajõgi suubub ~1620 km kaugusel lõunakaares omakorda lõpuks Mehhiko lahte Atlandi ookeanis. 1887. aastal otsustas Illinoisi peaassamblee muuta jõe voolusuunda tsiviilehituslikult. See oli vastus äärmuslike ilmaolude tekitatud muredele, mis uputustena ohustasid linna veevarustust ja kanalisatsiooni. Linna virtsaveest lasti enamus otse jõkke, reostades vett ja saastates rannikuid valgalal. Planeering lubas säästa järvistut ning suunata reovett allavoolu Mississippi jõkke. 1900. aastaks valmisid ümber kujundatud kolmeharulisele jõele kanalilüüsid ja pumbajaamad ning projekt loeti lõpetatuks. See toetas suuresti kaubandust ja majandust ning toetab siiani keskkonnakaitset Suure järvistu regioonis. 1999. aastal nimetas Ameerika Tsiviilehituse Inseneride Ühing (ASCE) laevatatavate veeteede süsteemi aastatuhande tsiviilehituslikuks monumendiks. Chicago lipul on kanaldatud jõgi kujutatud kahe rööpse helesinist värvi rõhtsirge triibuna. Linn arendab järjepidevalt edasi jõeäärseid jalutusradasid ning platse ajaveetmiseks, eeskätt lõunapoolsel vasakkaldal (vt Chicago Riverwalk).
Teema: Linnud
Suur-meenäitur (Indicator indicator) on meenäiturlaste sugukonda meenäituri perekonda kuuluv linnuliik. Lind on nimetuse saanud selle järgi, et ta näitab inimestele ja ka teistele imetajatele teed mesilaste asustatud puude juurde. Et mesilased asustavad puutüve õõnsusi, vajab lind neile ligipääsemiseks teiste abi. Levinuim abiline inimese kõrval on meemäger, kellega koostöös võivad linnud muu hulgas mesilatele suurt kahju tekitada.
Teema: Jalgpall
Thbilisi Dinamo (gruusia keeles დინამო თბილისი) on Gruusia jalgpalliklubi, mis tegutseb riigi pealinnas Thbilisis. See mängib riigi kõrgliigas Erovnuli Liga. Klubi on asutatud 1925. aastal. Thbilisi Dinamo on Gruusia edukaim jalgpalliklubi. Alates 1990. aastast on see tulnud Gruusia meistriks ülekaalukalt enim kordi, kokku 18 korda. Samuti on see enim kordi Gruusia karikavõistlused (13) ja Gruusia superkarikafinaali (8) võitnud klubi. Nõukogude Liidu ajal oli Thiblisi Dinamo osa Üleliidulisest Kehakultuuri- ja Spordiseltsist Dünamo ning see mängis Nõukogude Liidu kõrgliigas ja kuulus seal Nõukogude Liidu paremikku. See oli väheseid klubisid, mis ei langenud Nõukogude Liidu kõrgliigast kordagi välja. Aastatel 1964 ja 1978 tuli Thbilisi Dinamo Nõukogude Liidu meistriks. Lisaks võideti aastatel 1976 ja 1979 Nõukogude Liidu karikas ning 1981. aastal UEFA karikavõitjate karikas (karikafinaalis alistati Ida-Saksamaa klubi Jena Carl Zeiss 2:1). Mitmed Thbilisi Dinamo mängijad kuulusid Nõukogude Liidu jalgpallikoondisse, teiste seas Slava Metreveli, Mikheil Meskhi, Murtaz Khurtsilava, David Kipiani, Aleksandre Chivadze, Vitali Daraselia, Ramaz Shengelia ja Tengiz Sulakvelidze.
Teema: Kirjanikud
Antoine Abel (27. november Anse Boileau, Mahé 1934 – 19. oktoober 2004 Mahé) oli Seišellide prantsus- ja kreoolikeelne kirjanik, keda on nimetatud Seišellide lühiproosa ja luule isaks või koguni üldse Seišellide kirjanduse isaks. Ta on olnud üks vähestest Seišellide prantsuskeelsetest kirjanikest.
Teema: Kirjanikud
Leyon Pierce Balthasar von Campenhausen (14/25. jaanuar 1746 Riia – 8/20. september 1807 Riia) oli baltisaksa luuletaja, näitekirjanik, publitsist, riigiametnik. Ta oli Campenhausenite suguvõsa esindaja.
Teema: Filmid
Batman ('nahkhiirmees') on kunstnik Bob Kane'i ja kirjanik Bill Fingeri loodud DC Comicsi koomiksi kangelane, kes ilmus esimest korda avalikkuse ette 1939. aastal koomiksi "Detective Comics" mainumbris (27). Batmani tegelaskuju on ilmunud lisaks koomiksitele ka anima- ja mängufilmides, samuti teleseriaalides ja videomängudes. Batmani on filmides ja telesaadetes kehastanud sellised näitlejad nagu Lewis Wilson, Robert Lowery, Adam West, Michael Keaton, Val Kilmer, George Clooney, Christian Bale, Ben Affleck ja Robert Pattinson. Eri animatsioonides on Batmani osa lugenud näiteks Kevin Conroy, Bruce Greenwood, Peter Weller, Anthony Ruivivar, Jason O'Mara ja Will Arnett. 2015. aastal valis veebileht FanSided Batmani parimaks superkangelaseks artiklis "50 Greatest Super Heroes In Comic Book History".
Teema: Meditsiin
Kohortimine on patsientide jaotamine haigla palatitesse nii, ühes palatis oleksid sama haigustekitajaga patsiendid. Patsientide, kelle suhtes rakendatakse kontaktisolatsiooni, piiskisolatsiooni või õhkisolatsiooni, kohortimine on lubatud ainult infektsioonikontrolliteenistuse loal.
Teema: Jõed
Crystali jõgi on jõgi Ameerika Ühendriikides Colorado lääneosas. See on Roaring Forki jõe lisajõgi. Jõgi on umbes 64 kilomeetrit (40 miili) pikk. Jõgi algab Elki mägedest, voolab läbi Crystali kummituslinna ja liitub Carbondale'i linnas Roaring Forki jõega.
Teema: Mäed
Cogliansi mägi (itaalia: Monte Coglians; friuli: Coliàns; saksa: Hohe Warte) on kõrgeim mägi Karni Alpides Itaalia (Udine provints) ja Austria (Kärnten) vahelisel piiril, Monte Croce Carnico kurust (Plöckeni kuru) läänes. Kõrgusega 2780 m on see kõrgeim tipp Itaalia Friuli-Venezia Giulia piirkonnas ning Karni ja Gailtali Alpides. Cogliansi iseloomustab karst.
Teema: Filmid
"Härra Eikeegi Putini vastu" on dokumentaalfilm, mis valmis aastal 2025. Film näitab elu Karabaši linna koolis 2020ndail aastail. Filmijaks oli sama kooli õpetaja Pavel Talankin.
Teema: Kirjanikud
Ibrāhīm ibn Ya‘qūb (إبراهيم بن يعقوب) ehk Avraham ben Ya‘akov oli Tortosas sündinud juudi kaupmees Córdoba kalifaadist, kes 10. sajandil tegi reisi mööda Euroopat. Aastatel 960–970 tegi ta Córdoba kaliifi käsul reisi orjadega kauplemiseks ja audientsiks Saksa-Rooma keisri Otto I juures. Bordeaux' ja Noirmoutiers' kaudu jõudis ta Iirimaale. Seejärel läbis ta Saksa-Rooma riigi põhjast lõunasse, külastades Utrechti, Mainzi ja Fuldat, käies Tšehhi kuninga maadel ning kaubalinnas Krakówis. Euroopa-reis lõppes Sitsiiliaga. Tema reisiaruanne on esimene ürik, kus mainitakse Prahat, Krakówit ja Vinetat. Seal kirjeldatakse üksikasjalikult slaavlaste elu ja kombeid.
Teema: Kirjanikud
Inna Ištšuk (ukraina keeles Інна Анатоліївна Іщук; sündinud 13. oktoobril 1972 Tiraspolis) on ukraina lastekirjanik. Inna Ištšuk lõpetas 1994. aastal Odessa Ülikooli keemia teaduskonna molekulaarelektroonika erialal. Seejärel õppis ta Moskvas Gorki-nimelises Kirjandusinstituudis, mille lõpetas 2002. aastal. Tema loomingu esimene kogumik "Холодная ночёвка" ilmus 1996. aastal. Eesti keeles on ilmunud tema lasteraamat "Vaalapoeg Filja" (Odamees 2005, tõlkija Ragna Malm, illustraator V. Netšitailo) ja "Transport" (Odamees 2007, tõlkija Gerda Kroom, illustraator I. Esaulov). Lisaks juttudele ja luuletustele kirjutab ta telesaadete stsenaariume (nt lastesaatele "Head ööd, mudilased!") ja toimetab ajalehe Odessa Elu lasterubriiki.
Teema: Meditsiin
Harvikhaigus ehk haruldane haigus (inglise keeles rare disease või orphan disease) on selliste eluohtlike ja krooniliselt invaliidistada võivate haiguste üldnimetus, mida kogu maailmas esineb väga harva (väga vähestel inimestel). Nimetus on tinglik ja põhineb seda liiki haiguse esinemissagedusel, sümptomaatilisi sarnasusi ei pruugi konkreetsetel harvikhaigustel olla. Harvikhaigused on ühtpidi haruldased, kuid teisalt puudutavad need märkimisväärset osa rahvastikust, hinnanguliselt 6–8 protsenti elanikkonnast, Eestis seega ligikaudu 100 000 inimest. Nende hulka loetakse lisaks patsiendile ka tema pereliikmed, kelle elu on lähedase haigusest mõjutatud.
Teema: Poliitikud
Oskar Wilhelm Brasche (11. veebruar 1865 Paide – 31. august 1954 Neuendettelsau) oli baltisaksa päritolu Eesti apteeker, Paide linnapea ja IV Riigiduuma saadik.
Teema: Mäed
Korab on Albaania ja Põhja-Makedoonia kõrgeim mägi, seni ainus piirimägi Euroopas, mis on ühtlasi mõlema naabermaa kõrgeimaks paigaks. Korabi mägi asub Korabi mäeahelikus Albaania ja Makedoonia piiril, mis läbib kõrgema mäetipu Suur-Korabi (albaania keeles Maja e Korabit, Mali i Korabit, makedoonia keeles Golem Korab, Kobilino Pole; kõrgus merepinnast vanematel andmetel 2753 m, uuematel andmetel 2764 m, võib-olla veel sadakond meetrit kõrgem). Teine mäetipp on Mala Korapska Vrata (vanematel andmetel 2425 m). Mägi koosneb kipsist. Balkani sõja ajal asus Korab rindejoonel ning praegugi on see mineeritud keelutsoon. Makedoonia poolelt on mäkketõus võimalik pärast keerukat asjaajamist sõjaväeeskordi saatel. On olnud oht sattuda sisside tule alla.
Teema: Mäed
Džomolungma lõunatipp , ka Džomolungma eeltipp, ka Lõunatipp, (inglise keeles: South Summit of Mount Everest), on mäetipp (eeltipp) Džomolungma mäel Himaalajas. Lõunatipp asub peatipust (8848 m) 360 m lõunakagu suunas. Tipu kõrgus on 8749 m. Ta on kõrgem kui K2 (maailmas kõrguselt 2. mäetipp), kuid ta ei klassifitseeru mäeks.
Teema: Linnud
Phoenicoparrus on flamingolaste sugukonda kuuluv lindude perekond. Perekonda kuulub kaks liiki: koldjalg-flamingo (Phoenicoparrus andinus) lühinokk-flamingo (Phoenicoparrus jamesi) Mõlemad perekonda kuuluvad liigid elavad Lõuna-Peruus, Lääne-Boliivias, Põhja-Tšiilis ja Loode-Argentinas. Nad eristuvad teistest flamingodest selle poolest, et neil pole tagumist varvast.
Teema: Linnud
Kägulased (Cuculidae) on lindude sugukond käoliste seltsist. Eestis elab vaid ühe selle sugukonna ühe perekonna kägu (Cuculus) üks liik – kägu (C. canorus). Euroopas (ainult Venemaal) esineb samast perekonnast veel üks liik.
Teema: Jalgpall
Hong Linh Ha Tinh FC (vietnami keeles Câu lạc bộ bóng đá Hồng Lĩnh Hà Tĩnh) on Vietnami jalgpalliklubi, mis tegutseb Hà Tĩnhi provintsis. Klubi on nime saanud Hồng Lĩnhi mäe järgi.
Teema: Poliitikud
Vabahärra Otto Wilhelm von Budberg (23. aprill (vkj 12. aprill) 1730 Kaagvere mõis, Riia kubermang Venemaa keisririik – 6. mai (vkj 25. aprill) 1793 Tallinn, Eestimaa kubermang Venemaa keisririik) oli baltisaksa päritolu Venemaa keisririigi poliitik. Otto Wilhelm von Budberg sündis Harku, Rannamõis ja Huuksi mõisniku Otto Friedrich von Budbergi (1700–1755) ja Margaretha Wilhelmine von Uexkülli pojana. Budberg teenis Venemaa keisririigi sõjaväes, kus sai kapteni aukraadi. Ta oli meeskohtunik ning 1777–1780 oli Eestimaa rüütelkonna peamees, hiljem sai ta Eestimaa maanõunikuks 1783–1792 ja tõeliseks riiginõunikuks. Talle kuulusid Eestimaal Harku, Rannamõisa ja Huuksi mõis ja Liivimaal Turaida mõis.
Teema: Poliitikud
Georg Johann von Stackelberg (ka Jürgen Johann või Jürgen; ristitud 16./26. mail 1697 Tallinnas; maetud 10./21. veebruaril 1766 Roosna-Allikul) oli Eestimaa aadlik, vabahärra. Stackelbergide suguvõsast Georg Johann von Stackelberg sündis Haljava mõisniku ja Rootsi feldmarssali Berndt Otto von Stackelbergi (1662–1734) ning tema abikaasa Margaretha Elisabethi (sündinud Maydell) pojana. Georg Johann von Stackelberg teenis sõjaväes, kus sai majori auastme. Aastail 1736–1765 oli ta Eestimaa maanõunik ja 1749–1762 Eestimaa Evangeeliumi Luteriusu Konsistooriumi president. Ta oli Haljava, Kuksema, Aaspere ja Roosna-Alliku (abikaasa sai päranduseks) mõisnik. 1733. aastal ostis ta oma sugulase Otto Johann von Maydelli käest 16 000 riigitaalri eest Vääna mõisa koos Pääla karjamõisaga. Stackelberg Väänal ei elanud ning müüs 1753. aastal Vääna, Pääla ja Kaarnaküla karjamõisa Narva kaupmehele Friedrich Cramerile, kes andis mõisa oma ainsale tütrele Anna von Dückerile.
Teema: Jõed
Kansas on jõgi Põhja-Ameerikas Suurel tasandikul. Saab alguse Republicani jõe ja Smoky Hilli jõe liitumisel. Voolab valdavalt itta. Suubub paremalt Missourisse. Pikkus 274 km. Jõgi on nime saanud kansa indiaanihõimu järgi. Kansade omanimetus on kaáⁿze. Jõe ääres asuvad Kansas City ja Topeka.
Teema: Jalgpall
Club Nacional de Football, lihtsamalt Nacional, on 1899. aastal asutatud Uruguay jalgpalliklubi, mis tegutseb Montevideos. Klubi mängib Uruguay kõrgliigas Primera División. Nacional on Peñaroli kõrval riigi üks kahest edukamast klubist ning nende kahe klubi omavahelisi kohtumisi tuntakse nimega Uruguayan Clásico. Klubi eelkäijad olid Uruguay Athletic Club ja Montevideo Football Club. Nacional hakkas Uruguay meistrivõistlustel osalema 1901. aastast ning tuli esimest korda Uruguay meistriks hooajal 1902. Klubi on tulnud Uruguay meistriks kokku 49 korral. Samuti on oldud edukad Lõuna-Ameerika klubide meistrivõistlustel Copa Libertadores, mis on võidetud kolmel korral. Klubi kodustaadion on Estadio Gran Parque Central. Klubi tunnusvärvid, punane, valge ja sinine, on pärit Uruguay rahvuskangelaselt José Gervasio Artigaselt.
Teema: Jalgpall
Aserbaidžaani Jalgpalliliit (AFFA) (aserbaidžaani keeles Azərbaycan Futbol Federasiyaları Assosiasiyası) on Aserbaidžaan jalgpalli katusorganisatsioon, mis korraldab kohalikke jalgpallimeistrivõistlusi (sh Azərbaycan Premyer Liqası), haldab eri koondisi (sh esinduskoondist).
Teema: Filmid
"Siil Sonic 3" (inglise keeles "Sonic the Hedgehog 3") on 2024. aastal valminud Ameerika Ühendriikide animafilm. Filmi režissöör on Jeff Fowler ning stsenaristid Patrick Casey, Josh Miller ja John Whittington. Filmi tootsid Paramount Pictures ja Original Film. See põhineb videomängude seerial "Sonic the Hedgehog" ja on järg filmile "Siil Sonic 2". Eesti kinolevis vaatas filmi 28 750 inimest, millega see oli vaadatavuselt 19. film 2024. aastal.
Teema: Linnud
Konnakotkad on rühm kotkaid. Pärast lahutamist perekonnast Aquila moodustab see rühm eraldi perekonna Clanga. Sellesse rühma kuuluvad väike-konnakotkas (Clanga pomarina ehk Aquila pomarina) – Eesti arvukaim kotkaliik; läänepoolse levikuga suur-konnakotkas (Clanga clanga ehk Aquila clanga) – Eestis haruldane; idapoolse levikuga lõuna-konnakotkas (Clanga hastata ehk Aquila hastata ehk Aquila pomarina hastata) – elab Indias Neist väike-konnakotkas ja suur-konnakotkas elavad ka Eestis.
Teema: Filmid
Lühifilm on lühikese kestusega film. Ameerika filmikunsti ja -teaduste akadeemia määratleb lühifilmi kui "originaalfilmi, mille kestus koos kõigi tiitritega ei ületa 40 minutit". Maailma vanimate lühifilmifestivalide hulgas on Clermont-Ferrandi rahvusvaheline lühifilmide festival Prantsusmaal (alates 1979), Tampere filmifestival Soomes (alates 1969) ja rahvusvaheline lühifilmide festival Oberhausen Saksamaal (alates 1954). Neid kõiki peetakse siiani kõige tähtsamateks lühifilmide festivalideks maailmas. Eesti filmifestivalidest näitavad lühifilme võistlusprogrammides näiteks PÖFF Shorts, Valga Hot Shorts, Haapsalu õudus- ja fantaasiafilmide festival, Pärnu filmifestival. Alates 2020. aastast korraldab Eesti Filmi Instituut ülilühikeste, vaid ühe minuti pikkuste filmide konkurssi.
Teema: Jõed
Vākhān (vene keeles Βахандарья (Vahhandarja)) on jõgi Aasias Afganistanis ning osalt Tadžikistanis Mägi-Badahšanis, Pandži vasakpoolne allikjõgi. Jõe pikkus on 220 km. Jõgi algab Pamiiri lõunaosa ja Hindukuši piirilt Afganistani kirdetipu juurest Badakhshāni provintsis Vākhāni koridoris umbes 3680 km kõrgusel kahe suurema mägioja ühinedes; samast orust saab alguse Murgap, mis voolab teisele poole. Seal voolab ta algul edelasse, siis läände. Seejärel ühineb ta Hindukuši ja Pamiiri piiril 8726 m kõrgusest Karl Marxi mäetipust kagus Tadžikistani piiril Langari lähedal 2799 m kõrgusel Pomiri jõega, moodustades Pandži jõe. Tadžikistanis Afganistani piiri lähedal asuv Langar, kuhu on rajatud hüdroelektrijaam, paikneb kitsas orus Hindukuši ja Pamiiri vahel.
Teema: Filmid
"Kohtumõistja" (inglise keeles "The Arbiter") on Eesti lavastaja Kadri Kõusaare draamafilm, mis esilinastus 2013. aastal. Tegemist on Kõusaare teise täispika filmiga. Filmi peaosatäitja on Suurbritannia näitleja Lee Ingleby ja film kandis tööpealkirja "Euroopa psühho". Kõusaare sõnul on "Kohtumõistja" esimene Eesti autori ingliskeelne film.
Teema: Kirjanikud
Kornei Tšukovski (sünninimi Nikolai Korneitšukov; 31. märts (19. märts vkj) 1882, Peterburi – 28. oktoober 1969, Moskva) oli vene luuletaja, kriitik, tõlkija, ajakirjanik ja kirjandusteadlane, keda tänapäeval tuntakse eelkõige tema lasteluule poolest. Nõukogude Liidus ja Venemaal on ta olnud kõige suuremate tiraažidega lastekirjanik, näiteks 2017. aastal trükiti tema raamatuid enam kui kaks miljonit eksemplari. Eesti keelde on Tšukovski loomingut tõlkinud Jaan Kross, Ellen Niit, Jaan Kärner ja teised.
Teema: Jalgpall
Väravajoone tehnoloogia on tehnoloogiline vahend, mille abil saab kindlaks teha, kas kogu pall ületas väravajoone või mitte. Väravajoone tehnoloogiat kasutatakse kahel viisil: kaamerapõhise väravajoone tehnoloogia ja magnetväljapõhise väravajoone tehnoloogiana.
Teema: Mäed
Ararat (armeenia keeles Արարատ, türgi keeles Ağrı Dağı, kurdi keeles Agirî, pärsia keeles آرارات) on vulkaaniline massiiv Armeenia mägismaal tänapäeva Türgi territooriumil. Ararat asub Türgi kirdeosas 16 km kaugusel Iraani piirist ja 32 km kaugusel Armeenia piirist. Ararati massiivil on kaks tippu, ühise jalamiga kaks vulkaanikoonust: Ararat ehk Suur-Ararat ja Väike-Ararat peatipust 13 km kagu pool. Suur-Ararat (türgi keeles Büyük Ağrı dağı, armeenia keeles Մեծ Արարատ (Mets Ararat) ehk Մասիս (Masis)) on 5137 m kõrge (teistel andmetel 5165 m). 4250 m kõrgemal on ta kaetud igilumega ning temalt laskub umbes 30 liustikku. Väike-Ararat (türgi keeles Küçük Ağrı dağı, armeenia keeles Փոքր Արարատ (Phokhr Ararat) ehk Սիս (Sis)) on 3925 või 3896 m kõrge. Tippude vahel 2600 kõrgusel asuva sadula nimi on Serdarbulak. Ararat on uinunud vulkaan. Teadaolevalt ei ole ta pursanud, kuid 1840. aastal toimus piirkonnas tugev maavärin. Piiblis jäi Noa laev pärast veeuputust Ararati mäele pidama. Kuigi Ararat asub tänapäeval Türgis, on see armeenlaste rahvuslik sümbol ja oli kuni Armeenia liitmiseni Nõukogude Liiduga Armeenia territooriumil. Araratti on kujutatud nii Armeenia praegusel vapil kui ka Armeenia NSV vapil. Suur-Araratile tõusid esimestena 9. oktoobril (vkj. 27. septembril) 1829 pärastine Tartu ülikooli rektor Johann Jakob Friedrich Wilhelm Parrot ning tema viis kaaslast: Hatšatur Abovjan, kaks Vene sõdurit Aleksei Zdorovenko ja Matvei Tšalpanov ja kaks armeenia külameest Hovhannes Aivazjan ja Murad Pogosjan. Parrot mõõtis elavhõbebaromeetriga mäe kõrguseks 5250 m. Ta kaevas mäetipus jäässe augu ja püstitas sinna puust risti. Tüki jääd võttis ta pudeliga kaasa, pidades selle sulavett pühaks. Ararat oli tollal teadaolevalt kõrgeim vallutatud mäetipp (inkade mäevallutused Andides polnud siis veel teada) ja vahel loetakse Ararati vallutamist alpinismi alguseks.
Teema: Poliitikud
Johann von Brevern (27. jaanuar (16. jaanuar vkj) 1749 Moskva, Venemaa keisririik – 8. november (27. oktoober vkj) 1803 Kostivere mõis, Jõelähtme kihelkond Harju kreis Eestimaa kubermang Venemaa Keisririik) oli Eestimaa poliitik. Johann von Brevern sündis Maardu, Kostivere ja Kehra mõisniku Peter von Breverni ja Gertrude Magdalena von Kurselli pojana. 1783–1786 oli ta Eestimaa rüütelkonna sekretär, 1786–1789 oli ta Eestimaa kubermangu aadlimarssal (venepäraselt Iwann von Brevern) ja hiljem 1796–1800 Eestimaa maanõunik. Talle kuulusid Kostivere, Kehra, Kiikla ja Iisaku mõis.
Teema: Linnud
Hoatsiin (Opisthocomus hoazin), vana nimetusega tuttkana, on hoatsiiniliste seltsi kuuluv lind. Ühtlasi on ta ainus liik hoatsiinlaste sugukonnas ja hoatsiini perekonnas. Hoatsiini liigitus on segane. Läbi aegade on teda peetud kuuluvaks tinamuliste, kanaliste, ruiklaste, traplaste, serieemalaste, vurillaste, tuvilaste, turakolaste, teiste käoliste ja hiirlinnuliste hulka. DNA analüüs ei ole asja selgemaks teinud. Siiski, kui hoatsiin oleks väga lähedane mõnele linnurühmale, oleks see kindlasti DNA analüüsiga välja tulnud ning see annab alust väita, et kuigi hoatsiinide kõige lähedasemat sugulast lindude seas ei ole suudetud välja selgitada, erineb ta arvatavasti kõigist teistest lindudest piisavalt palju, et õigustada tema arvamine omaette seltsi, kus ta on ainus liik. "Loomade elu" arvab hoatsiini kanaliste seltsi omaette alamseltsina välise sarnasuse põhjal, tunnistades siiski, et tal on ka käolistega ühiseid jooni ja et mõned zooloogid arvavad hoatsiini eraldi seltsi. Seetõttu nimetab "Loomade elu" teda tuttkanaks, ehkki seda nimetust pole enam nii kohane kasutada, kui teda kanaliste hulka ei arvata. Hoatsiin elab Lõuna-Ameerikas Amazonase ja Orinoco jõgikonna vihmametsades. Hoatsiin on saleda kehaehitusega. Hoatsiini kehapikkus on 60 cm ja kaal 600–800 grammi. Isas- ja emaslind välimuselt ei erine. Hoatsiini sulestik on pruuni põhitooniga. Rind, kaela alaosa, kurgu- ja lõuaalune on kollakad. Pea küljed on sulgedeta ja muutuvad isastel paaritumisajal siniseks. Peas on arvukatest kitsastest pruunikaskollastest sulgedest tutt. Nokk on suur, saba on pikk, tiivad suured, aga nõrgad. Tüürsulgi on 10 ja nende tipud on ookrivärvi. Jalad on tugevad. Hoatsiini hääl on järsk omapärane kraaksatus või monotoonne kurguhäälne ümisev kudrutamine. Magades toetuvad nad kummitaolise rinnakupaksendiga vastu puutüve. Hoatsiini siseehituses on ainulaadne järgmine asjaolu. Nagu kõigil lennuvõimelistel lindudel, on ka hoatsiinil rinnakukiil, millele kinnituvad lennulihased. Teistel li
Teema: Jõed
American River on jõgi Põhja-Ameerikas Californias. Jõgi algab Sierra Nevadast, voolab valdavalt läände ja suubub vasakult Sacramentosse. Jõe suudmes asub Sacramento linn. Jõe kaldal Folsomis asub Folsomi vangla. American Riveri kaldalt leiti 1848. aastal kulda.
Teema: Kirjanikud
Eric Robert Russell Linklater (8. märts 1899 Penarth, Wales – 7. november 1974 Aberdeen, Šotimaa) oli šoti kirjanik. Kirjutanud romaane, novelle, näidendeid, ajaloo- ja reisiraamatuid. Lasteraamatu "The Wind on the Moon" eest pälvis ta 1944. aastal Carnegie medali.
Teema: Meditsiin
Nanotoksikoloogia on teadusharu, mis keskendub nanoosakeste võimalike kahjude uurimisele elusorganismidele. Ainete mürgisuse hindamiseks kasutatakse erinevaid lähenemisi, et välja selgitada, kuidas kemikaal elusorganismile mõjub nii oma keemiliste omaduste kui organismi iseärasuste tõttu ning kuidas organism ainele reageerib ja sellest vabaneda suudab. Toksilisust ehk kemikaali kahjustavat mõju elusorganismidele uuritakse algloomade, bakterite, vesikirpude, hiirte ja muude organismide peal esmajoones laboratoorsetes tingimustes. Nanotehnoloogiaga kaasnevad uudsed füsikokeemilistel reaktsioonidel põhinevad toksilisusmehhanismid. Kui tavaliselt uuritakse kemikaalide mürgisust hinnates ainult nende keemilist toimet, siis nanoosakeste puhul peab arvestama ka osakeste füüsikalist mõju. Kõige suuremaid tervisekahjustusi inimestel ja loomadel ilmneb nanoosakeste sissehingamisel, näiteks on kahjulikud atmosfäärsed aerosoolid ja osakeste esinemine töökeskkonnas. Nanoosakestel on suur eripind, mistõttu võivad nad siduda mürgiseid raskmetalle ja neid edasi kanda, mis hõlbustab seondunud saasteainete sisenemist rakkudesse. Nanotehnoloogiate abil parandatakse toiduainete maitset ja kosmeetikatoodete väljanägemist, kuid ometi on nanotöötluse kasutegurid ja võimalikud riskid toiduainetele suuremal jaol veel teadmata.
Teema: Filmid
"Lost and Delirious" on 2001. aastal esilinastunud Kanada draamafilm. Filmi lavastas Léa Pool ning selle aluseks on Susan Swani teos "The Wives of Bath", ehkki film ei järgi raamatut päris täpselt. Film esilinastus 21. jaanuaril 2001 Sundance'i filmifestivalil. Film jälgib Mary (Mischa Barton) vaatenurgast armastuslugu kahe internaatkoolis elava teismelise tüdruku, Pauline'i (Piper Perabo) ja Victoria (Jessica Paré) vahel.
Teema: Linnud
Kodupartideks nimetatakse kodustatud parditõuge, kes enamjaolt pärinevad sinikael-pardist (Anas platyrhynchos). Kodustatud on ka muskuspart (Cairina moschata). Kodupartide kehatemperatuur on 42 kraadi, neil on kiire ainevahetus. Pardid on kartlikud ning tundlikud süsihappegaasi, ammoniaagi ja niiskuse suhtes. Nad võivad süüa mitmesuguseid loomseid söötasid. Eesti oludes võib parte kasvatada maist septembrini vähese jõusöödaga, pidades neid loodusliku sööda poolest rikastel veekogudel. Part on üks kodulinde, keda kasvatatakse linnukasvatuses peamiselt liha ja munade tootmise eesmärgil. Pardikasvatus on levinud nii väikemajapidamistes kui ka suuremates tootmissüsteemides ning seda iseloomustab lindude suhteliselt kiire kasv ja hea kohanemisvõime erinevate pidamistingimustega. Pardid kuuluvad veelindude hulka ning nende bioloogia ja käitumine on tihedalt seotud veekogude ja niiskete elupaikadega, mis mõjutab ka nende pidamise ja hooldamise eripärasid linnukasvatuses. Pardikasvatuses kasutatakse erinevaid parditõuge, mida kasvatatakse eri eesmärkidel, ning see moodustab olulise osa kodulindude kasvatamisest.
Teema: Meditsiin
Elustamine ehk resustsitatsioon (ladina keeles resuscitatio) on tegevuste ja võtete kompleks, mille eesmärk on surnud inimese elu taastamine. Elustamisvõtted liigitatakse tinglikult esmaabi võteteks ning põhilisteks ja spetsiaalseteks elustamisvõteteks. Elustamine on võimalik kliinilise surma korral, enne bioloogilise surma (ajusurma) saabumist. Elustamise esmased võtted (esmaabi) on kunstlik hingamine ja südamemassaaž.
Teema: Mäed
Carrauntoohil (iiri Corrán Tuathail, 'Tuathali sirp') on Iirimaa ja Iiri saare kõrgeim mägi, mille kõrgus on 1 038,6 meetrit. See asub Iveraghi poolsaarel Kerry krahvkonnas, Macgillycuddy's Reeksi mäestiku keskosas. Carrauntoohil koosneb peamiselt liivakivist, mille liustikutekkelised protsessid on loonud mäele iseloomulikke pinnavorme, nagu Kotkapesa tsirkusorg ning mitmed sügavad kurud ja teravad harjad (arêted) mäe ida- ja kirdenõlvadel, mis on populaarsed kalju- ja talironijate seas. Kuna tegu on Iirimaa kõrgeima tipuga, on Carrauntoohil mägimatkajate seas väga populaarne. Kõige sagedamini tõustakse tippu mööda Kuradi redeli (Devil's Ladder) marsruuti. Carrauntoohil ja suurem osa mäeahelikust on eraomandis ega kuulu ühegi Iiri rahvuspargi koosseisu, kuid avalikkusele on ligipääs maaomanike loal lubatud.
Teema: Linnud
Adeelia pingviin (Pygoscelis adeliae) on lind pingviinlaste sugukonnast ja pingviiniliste seltsist. See liik pesitseb Antarktise mandril. Neil on 193 kolooniat, kus kokku elutseb 2,5 miljonit pingviinipaari. Nad on must-valged, eripäraks õrnad valged rõngad silmade ümber. Nad on umbes 30–50 cm pikad ja kaaluvad 4,5 kilogrammi. Adeelia pingviini samm on teiste pingviinidega võrreldes täiesti teistsugune: kohmakas ja küljelt küljele vaaruv. Liik pärineb vulkaanilise päritoluga Paulet’ pisisaarelt Antarktika poolsaare tipus. Adeelia pingviin on kõige arvukam linnuliik Antarktikas. Liigi nimetas prantsuse maadeuurija Jules Dumont d'Urville oma naise Adélie järgi.
Teema: Jalgpall
Golden Glove Award on auhind, mida antakse välja jalgpalli maailmameistrivõistlustel parimaks tunnistatud väravavahile. Kuni 2006. aastani kandis see nimetust Jašini auhind (inglise keeles The Yashin Award) Nõukogude Liidu väravavahi Lev Jašini järgi, keda peetakse siiani üheks maailma parimaks väravavahiks, kuigi ta on juba surnud.
Teema: Jõed
Pla de l'Estany jõgi (katalaani keeles riu del Pla de l'Estany) on Ebro jõgikonda kuuluv jõgi Andorras La Massana vallas Arinsali lähedal. Jõgi saab alguse Arinsali küla keskusest loodes asuvatest mägedest Riu del Bancal Vedellerist, mida toidavad järved Estanys Forcats. Üleminekukoht on Pla de l'Estany tTasandikul 2044 m kõrgusel Pla de l'Estany mägionni ja Coruvilla küünide juures 2044 m kõrgusel. Pla de l'Estany jõgi voolab põhjast lõunasse ning ühineb 1750 m kõrgusel Aiguës Junteses 'liidetud veed' Comapedrosa jõega, moodustades Pollósi jõe, mis Comallemple jõega ühinedes moodustab Arinsali jõe. Jõgi on nime saanud 2034 m kõrgusel väikese järve kaldal asetseva tasandiku Pla de l'Estany 'järvetasandik või tiigitasandik' järgi. Pla de l'Estany jõkke suubuvad paremalt Canal de l'Alt, Canal del Terrer Roig ja Canals Males. Jõe ümbruses on põhiliselt rohumaad.
Teema: Jalgpall
Gaboni jalgpallikoondis on Gaboni rahvuskoondis jalgpallis hüüdnimedega Les Panthères (Pantrid) or Les Brésiliens (Brasiillased). Nad pole kunagi kvalifitseerunud FIFA World Cupile, kuid nad on kvalifitseerunud seitse korda (2017 seisuga) Africa Cup of Nationsile.
Teema: Kirjanikud
Vladimir Železnikov (vene keeles Владимир Карпович Железников; 26. oktoober 1925 Vitebsk – 3. detsember 2015 Moskva) oli vene lastekirjanik ja filmistsenarist. Aastal 1957 lõpetas ta Maksim Gorki nimelise Kirjandusinstituudi. Töötas populaarses lasteajakirjas Murzilka. Ta oli 13 filmi stsenarist. Eesti keeles ilmunud: "Veidrik kuuendast b-st" (1964; Eesti Raamat; tõlkija Ü. Karu) "Igaüks unistab koerast" (1988; Eesti Raamat; tõlkija Silvi Väli)
Teema: Filmid
"Angry Birds" (eesti keeles "Kurjad linnud") on 2016. aastal valminud Soome-Ameerika päritolu animeeritud 3D-komöödiafilm. Film põhineb Rovio Entertainmenti samanimelisel mängul. Filmi lavastasid Clay Kaytis ja Fergal Reilly. Stsenaariumi kirjutas Jon Vitti ning loo autorid on Mikael Hed, Mikko Pöllä ja John Cohen. Film räägib ühest valesti mõistetud kurjast linnust, kes näitab, et viha ei maksa häbeneda, vaid seda tuleb lihtsalt õigel hetkel headel eesmärkidel ära kasutada.
Teema: Mäed
Karisimbi mägi on uinunud kihtvulkaan Virunga mägedes Rwanda ja Kongo Demokraatliku Vabariigi piiril. Mäe geograafilised koordinaadid on 1° 30′ 30″ S, 29° 26′ 42″ E. Karisimbi on Rwanda kõrgeim mägi. Selle kõrgus merepinnast on 4507 meetrit ja suhteline kõrgus 3312 meetrit. Karisimbi kirdenaaber on temast veidi madalam tegevvulkaan Bisoke, loode pool asub Mikeno ja läänes teisel pool riftiorgu Nyiragongo. Karisimbi ja Bisoke vahel asub Karisoke uurimiskeskus, mille rajas USA zooloog Dian Fossey piirkonnas elavate mägigorillade jälgimiseks. Mäel on terav sümmeetriliselt asetsev tipp. Tipust kagus on umbes kahe kilomeetrise läbimõõduga kaldeera, milles on kaks plahvatuskraatrit, tipust lõuna pool on väiksem, kuid sügav kraater. Vulkaani ja Kivu järve vahel on palju parasiitkoonuseid. Kaaliumi-argooni meetodil saadud tulemuste põhjal purskas vulkaan viimati umbes 10 000 aastat tagasi.
Teema: Meditsiin
Armstrongi piir on kõrgus, kus atmosfäärirõhk on nii madal (0,0618 atmosfääri või 6,3 kPa (47 mmHg)), et vesi keeb inimkeha normaaltemperatuuril (37,0 °C). Mõiste on nimetuse saanud USA sõjalenduri ja arsti Harry George Armstrongi järgi. Maal on selle piiri kõrguseks 18–19 km.
Teema: Jalgpall
Albaania Jalgpalliliit (albaania keeles Federata Shqiptare e Futbollit; FSHF) on Albaania jalgpalli katusorganisatsioon, mis korraldab kohalikke jalgpallimeistrivõistlusi (sh Kategoria Superiore), haldab eri koondisi (sh esinduskoondist).
Teema: Mäed
Fourpeaked (Fourpeaked Mountain) on kihtvulkaan Põhja-Ameerika loodeosas USAs Alaska osariigis. Selle absoluutkõrgus on 2105 meetrit. Geoloogide arvates oli see kustunud vulkaan, mis purskas viimati umbes 10 000 aastat tagasi, kuid 17. septembril 2006 hakkas vulkaan uuesti purskama.
Teema: Poliitikud
Emma Goldman (27. juuni 1869 – 14. mai 1940) oli Venemaa Keisririigi haldusüksuse Kaunase kubermangu juudi perekonnast pärit anarhist-kommunist. Ta oli esimese laine feminist, kes pälvis tähelepanu oma anarhistlike kirjutiste ja kõnedega. Ta on tuntud ka nimega Punane Emma (Red Emma). Goldmanil oli oluline roll anarhismi arengus. „Kui ma tantsida ei saa, siis ma ei taha olla osa sellest revolutsioonist!“ – Emma Goldman
Teema: Filmid
"Baruto – tõlkes kaduma läinud" on 2009. aasta Eesti dokumentaalfilm sumomaadleja Kaido Höövelsonist (võitlejanimega Baruto). Filmi režissöör ja stsenarist on Artur Talvik. Filmi on n-ö poolenisti keelatud – seda ei tohi näidata televisioonis ega suurtes kinodes. Laiema linastamise õiguste üle peab Talvik läbirääkimisi Höövelsoni klubi Onoe ning Jaapani Sumoliiduga.
Teema: Kirjanikud
Ingeborg Bachmann (25. juuni 1926 Klagenfurt – 17. oktoober 1973 Rooma) oli Austria luuletaja, prosaist ja filosoof. Ta õppis filosoofiat, psühholoogiat ja õigusteadust Innsbrucki, Grazi ja Viini ülikoolides ning kaitses 1950. aastal Viini Ülikoolis doktoriväitekirja Martin Heideggeri eksistentsialismi kriitilisest vastuvõtust. Tema järgi on saanud nime üks tuntumaid saksakeelse kirjanduse auhindu, 1977. aastast väljaantav Ingeborg Bachmanni auhind. Eesti keeles on ilmunud Bachmanni jutukogu "Kolm teed järve äärde" (Perioodika, 1988, Loomingu Raamatukogu) ja romaan "Malina" (Eesti Raamat, 1992); mõlemad on tõlkinud Helgi Loik ning "Kolmekümnes aasta" (tõlkinud Liisi Rünkla).
Teema: Jõed
Härjapea jõgi oli jõgi, mis voolas Ülemiste järvest läbi Tallinna praeguse kesklinna ja suubus Tallinna lahte Läänemeres. Härjapea jõgi oli keskajal linna veerikkaim jõgi ja tähtsaim vooluveekogu.
Teema: Meditsiin
Lahang ehk autopsia ehk obduktsioon ehk nekropsia (ka lahkamine, koolnuvaatlus) (obductio, autopsia) on inimeste ja teiste loomade kehaelundite surmajärgne kirurgiline laiba uuring. Lahang on soovitatav teha teatud aja jooksul pärast indiviidi surma. Eristatakse kliinilist (surmapõhjuse ja surmaga lõppenud haiguse korral) ja kohtumeditsiinilist lahangut (kui surmaga võidakse seostada kuritegu, õnnetust, enesetappu, mürgistust, kutsehaigust või ravimenetlust jt).
Teema: Kirjanikud
Kenneth Grahame (8. märts 1859 Edinburgh – 6. juuli 1932 Pangbourne, Inglismaa) oli šoti kirjanik. Ta on tuntud eelkõige lastekirjanikuna. Grahame’i kuulsaim teos on "Tuul pajuokstes" ("The Wind in the Willows", 1908; eesti keeles ilmunud mitme eri pealkirja all). Raamat räägib antropomorfsetest loomadest – siilist, konnast ja mägrast – ning nende seiklustest Inglismaa maakohtades. Teoses on ühendatud looduse kirjeldus, fantaasia ja sõprus. Lisaks lastekirjandusele kirjutas Grahame ka esseesid ja artikleid. Tema looming on mõjutanud paljusid hilisemaid lastekirjanikke ja "Tuul pajuokstes" on jäänud maailma lastekirjanduse klassikaks.
Teema: Filmid
"Rentslimiljonär" on 2008. aastal valminud Suurbritannia mängufilm, mis põhineb India diplomaadi Vikas Swarupi romaanil "Miljardimäng". Danny Boyle'i lavastatud film sai kaheksa Oscarit.
Teema: Poliitikud
Johann Kaspar Schmidt (tuntud kui Max Stirner; 25. oktoober 1806 Bayreuth – 26. juuni 1856 Berliin) oli saksa filosoof, keda nimetatakse tihti üheks nihilismi, eksistentsialismi, postmodernismi, anarhismi (täpsemalt individualistliku anarhismi) filosoofiavoolude teerajajaks. Stirneri tähtsaimaks teoseks peetakse 1844. aastal ilmunud "Der Einzige und sein Eigentum"-i (Üksikisik ja tema omand).